Boewery ontsier weer klubrugby maar skeidsregters blaas voort | Oudtshoorn Courant
Boewery ontsier weer klubrugby maar skeidsregters blaas voort
Thursday, 14 August 2014, 08:55
SUID-KAAP NUUS - Klubrugby in die SWD is vir die soveelste keer ontsier deur 'n onsmaaklik voorval wat dalk ingrypende gevolge vir spel op dié vlak kan inhou ...mits die unie - en meer spesifiek sy tugkomitee - nou kragdadig optree.
Maar, met die verkiesing van 'n nuwe bestuur later in November ophande, is die kanse waarskynlik skraal dat enige "ongewilde" besluite nou geneem sal word. Sonder om enige besluite vooruit te loop, sal 'n boete en, dalk, die skorsing van die oortreders vir die res van die seisoen dalk gegee word.
Die Premierliga-wedstryd verlede Saterdag tussen Oudtshoorn se twee topspanne, Bridgton en die All Blacks, is voortydig stopgesit toe vyf spelers - glo van die All Blacks - eers die skeidsregter, Garnett Roelfse, gevloek en toe aangerand het. Bridgton was in daardie stadium met 14-7 voor, maar 'n beslissing teen die All Blacks het glo die kruitvat laat ontplof.
Roelfse het 'n klag van aanranding by die polisie aanhangig gemaak.
Die SWD-skeidsregtersver-eniging het gisteraand - vir die tweede keer in drie weke - kajuitraad gehou om besluit om wel met hul normale geskeduleerde verpligtinge voort te gaan om klubrugby ter wille te wees. Dié brawe besluit is glo geneem omdat dit "in die beste belang van klubrugby in die SWD sal wees."
Die voorsitter, James Speelman, was redelik moedeloos oor die jongste voorval van boewery en het dit as "tragies" beskryf.
"Dit wil my voorkom of mens glad nie peil kan trek op die klubs se onderneming, skaars 'n week gelede, om die veiligheid van skeidsregters te waarborg nie. Dit wys net een ding: van die klubs het absoluut geen beheer oor die dissipline van sekere spelers en toeskouers nie. As hulle nie vir die veiligheid op die veld kan sorg nie, wie kan dan?"
Die tugverhoor van die All Blacks-spelers sal waarskynlik Donderdagaand gehou word.
Barbarians van Mosselbaai is steeds die voorloper in die Premierliga met 63 punte ná afloop van verlede naweek se klubwedstryde nadat hy vir Groot-Brakrivier in 'n wegwedstryd met 31-21 geklop het. Evergreens het 'n wegholoorwinning van 62-12 oor Mosselbaai behaal op sy tuisveld en tien keer gaan druk. In 'n naelbytstryd in Blanco het Crusaders
die tuisspan net-net met 7-16 getroef. Silver Stars was ook op die wenpad en het Uniondale in Rosemoor met 29-17 omgeklink. Progress het daarenteen gesukkel om vir Bonnievale United op sy tuisveld met 19-15 te klop.